**TAVASZI VERSGYŰJTEMÉNY**

**Zsadányi Lajos: KIPP KOPP**

Kipp- kopp

mogyoró,

Tavaszra hív már

a rigó.

Kipp- kopp

kalapács,

jó kedvű már

a kovács.

Kipp- kopp

kert alatt,

Róka viszi

a ludat.

**Madár János: Madárhívogató**

Gyere, gyere, kismadár

tavasz lesz mégis,

Gyere, gyere, kismadár,

zengjen még az ég is!

Gyere, gyere, kismadár,

ülj ide az ágra,

Gyere, gyere, kismadár,

szólj rá a világra!

**Szekér Zsuzsa: Föld napja**

Ma van a Föld napja,

fogd meg a kezem,

emeld jó magasra,

én is ezt teszem.

Örüljünk a Földnek,

ne gyötörjük agyon,

szeressük, óvjuk,

vigyázzunk rá nagyon.

**Beney Zsuzsa: Tavasz**

Gyere, kicsi lepke,

szállj le az ágra,

ragyogj föl, csillag,

világíts az ágra,

hullj, eső cseppje,

lágyan az ágra –

hadd dajkáljon száz kis bimbót

hajnal hasadtára.

[**Donkó László: Tavasz éke**](https://www.nepmese.hu/index.php/mesetar/gyermekversek/99-donko-laszlo-tavasz-eke)

Barkabontó napsugárka,

mézet gyűjtő kis bogárka,

rügyfakasztó boldog zápor,

csöpp levélke almaágról,

fehér szirma meggyvirágnak,

tavasz éke a világnak.

**Tóth Anna: Katica**

Kicsi vagyok, mégse félek,

Tarka mezőn éldegélek.

Hátam piros, mint az alma,

Hét kis pöttyöt láthatsz rajta.

Hívhatsz engem Katicának.

Fürgén szálló kisbogárnak.

S hogyha pihenek az ágon,

Vagy egy apró vadvirágon,

Óvatosan felemelhetsz,

Csengő hangon énekelhetsz,

Ujjacskádra felsétálok,

Aztán gyorsan tovaszállok.

**Zelk Zoltán: Ibolya**

Ibolya, ibolya

virítsz már a réten,

gyönyörködsz este a

víg tücsökzenében.

Tücsökzene ringat

este elalvásra,

hajnalban megfürdesz

az ég harmatába`.

Napfény az ebéded,

szellők simogatnak:

így élsz vidáman,

hírnöke tavasznak.

**Kicsi mag a föld alatt...**

Kicsi mag a föld alatt (Két öklünket egymás felé fordítva összetapasztjuk.)

Napsugarat hívogat.

Ha a tavasz közeleg, (Az egyik kéz mutatóujjával eljátsszuk a csíra növekedését.)

Pici csíra növöget. (Másik kezünkkel, ujjainkat lefelé fordítva mutatjuk, hogyan)

Kapaszkodik a gyökér, (kapaszkodik a gyökér.)

Kis növényke fényre ér, (A csírából zárt tenyérrel levélke lesz.)

Nő a szára, levele, (Karunkkal fölfele kúszunk.)

Nyújtózkodik fölfele.

Bimbót ringat, szirmot nyit, (Nyújtott ujjainkat összezárva bimbót formálunk,)

Illatával beborít. (azután lassan kinyitjuk tenyerünket, ujjainkat széttárjuk.)

**Megfogtam egy magocskát...**

Megfogtam egy magocskát, ( összecsippentjük az egyik kezünk mutatóujját )

Fúrok neki lyukacskát,(másik kezünk mutatóujjával lyukat fúrunk magunk elé a földre)

beleteszem, ( beletevés imitálása )

betemetem, ( előbb az egyik aztán a másik kezünkkel betemető mozdulatot végzünk, a „ lyuk” felett )

gereblyézem, ( egyik kezünk ujjait behajlítva végezzük a gereblyéző mozdulatot )

öntözgetem ( öntöző mozdulatok )

Megsüti a napocska.

( két kezünkkel karikát rajzolunk a levegőbe )

Kibújik, ( hüvelyujjunk kibújik az öklünkből felfelé )

nő a szára, ( kinyújtjuk a többi ujjunkat, majd összezárjuk a tenyerünket és virágformára szétnyitjuk )

akkor a szél megfújja, ( ráfújunk a képzeletbeli virágra )

elrepül a magocska. ( ujjainkat mozgatjuk felfelé )

**Végh György: Virághozó április**

Elmúlt a tél, itt a tavasz,

minden bokor újra éled,

a földből a virágokat

előhúzzák a tündérek.

Április is segít nekik,

megáll minden kicsi fánál-

virágot tűz mindenhová:

tavasz van ott, merre járt már.

Virágot hint a friss szélbe,

száll a színek zivatarja-

s merre elmegy, a kopár föld

virágoktól tarkabarka.

**SARKADY SÁNDOR: GÓLYAHÍR**

– Mi szél hozott, kis futár?

– Nem szél hozott, napsugár.

– Kedves gazdád ki lehet?

– Fűnevelő kikelet.

– S mi a jó hír, aranyom?

– Sárgulhat a kalapom!

– Jó a hír, jó a hír,

Isten hozott, gólyahír!